Long wan shot seremoni long Fraede 19 Mei 2017 long Kawenu field, fes citizen mo semtaem Lord Mayor blong Port Vila City Ulrich Sumptoh i bin handem over 2 set blong olgeta trening bibs mo 2 bol i go long Shepherds United Footbal Club (SUFC) blong helpem klab long olgeta trening blong hem.
Long toktok blong hem, Mayor Sumptoh i talem se hemi glad blo helpem SUFC wetem olgeta donesen ia blong helpem hem long preperesen tuwods tufala las maj blo hem. Hemi enkarejem olgeta pleia blong mas winim olgeta las maj ia mo hemi talem se hemi biliv se olgeta i save tekem klab i go bak lo premia divisen bageken sins oli stap lidim tebol nao ia lo fes divisen. Mayor Sumptoh i se hemia hemi festaem be bambae hemi no laswan from bambae enitaem we klab i nidim help, hemi redi oltaem blong givim sapot.
Taem hemi stap aknowledjem Lord Mayor long asistens blong hem, President blong Shepherds United FC Willie Daniel i talem se klab i apresietem bigwan donesem we Mayor Sumptoh i mekem.
Hemi se iven though hemi wan ‘verbal’ rikwes nomo we eksekiutif i mekem i go lo hem olsem Lord Mayor, be hemi rispon long hem kwik taem nomo mo hemi se hemia, hemi soem kwaliti blong tru lidasip we Lord Mayor i displeiem we i luk save nid blo pipol mo i save kam daon lo level blong olgeta blong givhan long olgeta.
Hemi poenemaot tu se olgeta pleia blo SUFC oli no kamaot nomo long olgeta aelan blong Shepherds be klab i karem tugeta olgeta pleia we i kamaot long olgeta nara aelan mo provins blong Vanuatu.
Taem hemi stap givim wan mat olsem saen blo apresiesen i go lo Lord Mayor Sumptoh, Daniel i talem bigfala tankio long bihaf blo eksekiutif blong klab mo olgeta pleia i go long Lord Mayor mo hemi se hemi biliv se wetem hemia, bambae i help bigwan blo leftemap tingting blong olgeta boe blong oli impruv long olgeta fiuja gem blo olgeta.
tpi_Latn tpi_Latn eng_Latn tpi_Latn tpi_Latn tpi_Latn